b'\n_START_ARTICLE_\nJaakko Kivi\n_START_PARAGRAPH_\nJaakko Severus Kivi (vuoteen 1907 Jurvala; 21. lokakuuta 1892 Humppila \xe2\x80\x93 28. kes\xc3\xa4kuuta 1983 Helsinki) oli suomalainen metallity\xc3\xb6mies, kommunistipoliitikko ja ammattiyhdistysmies. H\xc3\xa4n kuului 1920- ja 1930-luvulla Suomen Kommunistisen Puolueen (SKP) maanalaiseen johtoon, toimi Suomen sosialistisen ty\xc3\xb6v\xc3\xa4enpuolueen (SSTP) puheenjohtajana kuusi kuukautta vuonna 1920 ja oli 1945\xe2\x80\x931952 Metallity\xc3\xb6v\xc3\xa4en Liiton varapuheenjohtajana.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nKivi oli m\xc3\xb6kkil\xc3\xa4isen poika Humppilasta ja h\xc3\xa4nen koulunk\xc3\xa4yntins\xc3\xa4 rajoittui kansakouluun. H\xc3\xa4n muutti 1909 Helsinkiin, jossa h\xc3\xa4n ty\xc3\xb6skenteli ensin rakennusty\xc3\xb6mailla ja vuodesta 1912 viilarina valtionrautateiden Helsingin konepajalla. H\xc3\xa4n tuli ty\xc3\xb6v\xc3\xa4enliikkeeseen metallimiesten ammattiosaston kautta ja osallistui Suomen sis\xc3\xa4llissotaan punakaartin riveiss\xc3\xa4. Kivi antautui sodan lopussa saksalaisille Lahdessa, mutta onnistui pakenemaan vankileirilt\xc3\xa4 ja piileskeli kotonaan Helsingiss\xc3\xa4, kunnes sai uuden ty\xc3\xb6paikan valtion laivatelakalta Helsingin Katajanokalla. Kivi liittyi maanalaiseen SKP:hen vuonna 1919. H\xc3\xa4net valittiin 1920 julkiseksi puolueeksi perustetun SSTP:n puheenjohtajaksi, mutta menetetty\xc3\xa4\xc3\xa4n ty\xc3\xb6paikkansa Helsingiss\xc3\xa4 h\xc3\xa4n siirtyi viel\xc3\xa4 samana vuonna puolueen piiriedustajaksi Keski-Suomeen. Sen j\xc3\xa4lkeen h\xc3\xa4n oli SSTP:n toimihenkil\xc3\xb6n\xc3\xa4 ja viimeksi Uudenmaan piirisihteerin\xc3\xa4 vuonna 1923, jolloin h\xc3\xa4n meni maan alle, kun muu puoluejohto vangittiin._NEWLINE_Kivi teki seuraavan viiden vuoden ajan maanalaista ty\xc3\xb6t\xc3\xa4 SKP:lle. H\xc3\xa4n kuului puolueen Suomen byrooseen syyskuusta 1923 alkaen ja oli Helsingin piirin organisaattori syksyst\xc3\xa4 1923 seuraavaan syksyyn. H\xc3\xa4net pid\xc3\xa4tettiin poliittisen toimintansa johdosta huhtikuussa 1928 ja h\xc3\xa4n oli vangittuna toukokuuhun 1934. Vapauduttuaan h\xc3\xa4n perusti Helsinkiin oman metalliverstaan, jota piti vuoteen 1940. Kivi kuului koko 1930-luvun ajan SKP:n maanalaiseen johtoon, mutta esiintyi my\xc3\xb6s laillisissa ty\xc3\xb6v\xc3\xa4enj\xc3\xa4rjest\xc3\xb6iss\xc3\xa4, kuten Helsingin Toveriseurassa. H\xc3\xa4net valittiin 1936 Elannon edustajistoon ja Helsingin Ty\xc3\xb6v\xc3\xa4en S\xc3\xa4\xc3\xa4st\xc3\xb6pankin is\xc3\xa4nn\xc3\xb6itsij\xc3\xa4ksi. Uusien kommunistipid\xc3\xa4tysten j\xc3\xa4lkeen Kiven metalliverstas muodosti vuonna 1939 l\xc3\xa4hes kaiken, mit\xc3\xa4 SKP:n virallisesta johdosta oli Suomessa j\xc3\xa4ljell\xc3\xa4. H\xc3\xa4n sai muutamaa p\xc3\xa4iv\xc3\xa4\xc3\xa4 ennen talvisodan syttymist\xc3\xa4 Otto Wille Kuusiselta Neuvostoliitosta salaisen viestin, jossa Suomen johtavia kommunisteja kehotettiin v\xc3\xa4ltt\xc3\xa4m\xc3\xa4\xc3\xa4n pid\xc3\xa4tys ja pyrkim\xc3\xa4\xc3\xa4n \xe2\x80\x9dpohjoiseen\xe2\x80\x9d. Kivi pysyikin piilossa talvisodan ajan, mutta tuli sen j\xc3\xa4lkeen takaisin mukaan julkiseen toimintaan. H\xc3\xa4net vangittiin marraskuussa 1940, ja h\xc3\xa4n oli turvas\xc3\xa4il\xc3\xb6vankeudessa syksyyn 1944 saakka._NEWLINE_Toisen maailmansodan j\xc3\xa4lkeen Kive\xc3\xa4 ei huolittu mukaan laillistetun SKP:n johtoon, koska h\xc3\xa4nen katsottiin olleen liian passiivinen talvisodan aikana. H\xc3\xa4n toimi sen sijaan Suomen Kansan Demokraattisessa Liitossa (SKDL). H\xc3\xa4n kelpasi my\xc3\xb6s monenlaisiin julkisiin teht\xc3\xa4viin, joista t\xc3\xa4rkein oli toimiminen Metallity\xc3\xb6v\xc3\xa4en Liiton varapuheenjohtajana 1945\xe2\x80\x931952. H\xc3\xa4n oli my\xc3\xb6s Helsingin kaupunginvaltuuston j\xc3\xa4sen 1945\xe2\x80\x931947 ja kuului Valtion Metallitehtaitten johtokuntaan 1945\xe2\x80\x931951 sek\xc3\xa4 Valmet Oy:n hallintoneuvostoon vuodesta 1952. Kivi oli yksi viidest\xc3\xa4 Yrj\xc3\xb6 Sirolan S\xc3\xa4\xc3\xa4ti\xc3\xb6n (YSS) s\xc3\xa4\xc3\xa4dekirjan allekirjoittajasta. Kiven muistelmateos Y\xc3\xb6ss\xc3\xa4 maan alla julkaistiin 1975._NEWLINE_Jaakko Kiven poika Oiva Kivi oli my\xc3\xb6hemmin Ty\xc3\xb6v\xc3\xa4en Urheiluliiton varapuheenjohtaja.'